Document ID: 32008R0848

ΚΑΝΟΝΙΣΜΌΣ (ΕΚ) αριθ. 848/2008 ΤΗΣ ΕΠΙΤΡΟΠΉΣ
της 28ης Αυγούστου 2008
για την τροποποίηση του κανονισμού (ΕΚ) αριθ. 2076/2002 και της απόφασης 2003/565/ΕΚ όσον αφορά τη χρονική περίοδο που προβλέπεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 δεύτερο εδάφιο,
Εκτιμώντας τα ακόλουθα:
(1)
Το άρθρο 8 παράγραφος 2 πρώτο εδάφιο της οδηγίας 91/414/ΕΟΚ προβλέπει ότι ένα κράτος μέλος μπορεί, επί περίοδο δώδεκα ετών από την ημερομηνία κοινοποίησης αυτής της οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα I της εν λόγω οδηγίας και τα οποία διατίθενται ήδη στην αγορά δύο έτη μετά την ημερομηνία κοινοποίησης, ενώ παράλληλα οι ουσίες αυτές εξετάζονται σταδιακά στο πλαίσιο σχετικού προγράμματος εργασίας.
(2)
Για τις ουσίες που καλύπτονται από την τρίτη και την τέταρτη φάση του προγράμματος εργασίας, η περίοδος των δώδεκα ετών που αναφέρεται στην αιτιολογική σκέψη 1 παρατάθηκε με τον κανονισμό (ΕΚ) αριθ. 2076/2002 της Επιτροπής, της 20ής Νοεμβρίου 2002, σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου, τη μη καταχώριση ορισμένων δραστικών ουσιών στο παράρτημα Ι της εν λόγω οδηγίας και την ανάκληση των εγκρίσεων για τα φυτοπροστατευτικά προϊόντα που περιέχουν τις ουσίες αυτές (2) και με την απόφαση 2003/565/ΕΚ της Επιτροπής, της 25ης Ιουλίου 2003, σχετικά με την παράταση του χρονικού διαστήματος του προβλεπόμενου στο άρθρο 8 παράγραφος 2 της οδηγίας 91/414/ΕΟΚ του Συμβουλίου (3).
(3)
Η εξέταση των σχεδίων εκθέσεων αξιολόγησης για τις ουσίες αυτές έχει σχεδόν ολοκληρωθεί και για τις περισσότερες από αυτές η απόφαση για το αν θα καταχωριστούν στο παράρτημα Ι της οδηγίας 91/414/ΕΟΚ θα ληφθεί πριν από τις 31 Δεκεμβρίου 2008. Ωστόσο, για ορισμένες από αυτές τις ουσίες η διαδικασία λήψης απόφασης δεν είναι δυνατόν να ολοκληρωθεί έως τις 31 Δεκεμβρίου 2008. Επομένως, για να ολοκληρωθεί το πρόγραμμα εργασίας είναι αναγκαίο να παραταθεί η χρονική περίοδος που προβλέπεται στον κανονισμό (ΕΚ) αριθ. 2076/2002 και στην απόφαση 2003/565/ΕΚ όσον αφορά την τρίτη και την τέταρτη φάση του προγράμματος εργασίας. Επιπλέον, όσον αφορά τις ουσίες που καταχωρίζονται, πρέπει να δοθεί στα κράτη μέλη και στα ενδιαφερόμενα μέρη επαρκές χρονικό διάστημα ώστε να μπορέσουν να προετοιμαστούν για να ανταποκριθούν στις νέες απαιτήσεις.
(4)
Αυτή η παράταση δεν αποκλείει τη δυνατότητα της καταχώρισης μιας δραστικής ουσίας στο παράρτημα I της οδηγίας 91/414/ΕΟΚ όπως προβλέπεται στο τέταρτο εδάφιο του άρθρου 8 παράγραφος 2 της οδηγίας.
(5)
Επομένως, ο κανονισμός (ΕΚ) αριθ. 2076/2002 και η απόφαση 2003/565/ΕΚ πρέπει να τροποποιηθούν αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 2076/2002, άρθρο 1, η ημερομηνία «31 Δεκεμβρίου 2008» αντικαθίσταται από την ημερομηνία «31 Δεκεμβρίου 2009».
Άρθρο 2
Στην απόφαση 2003/565/ΕΚ, άρθρο 1, η ημερομηνία «31 Δεκεμβρίου 2008» αντικαθίσταται από την ημερομηνία «31 Δεκεμβρίου 2009».
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 2008.

Labels: 0
3
6